Title: V nadväznosti na zlepšenie makroekonomických predpokladov oproti prognózam, ktoré sa v súvislosti s prípravou Východísk vyprac
Author: jmarusinec
Last saved by: sulik

Dôvodová správa

V dodatku k Návrhu východísk rozpočtu verejnej správy na roky 2005 až 2007 sa navrhuje zohľadniť niekoľko zmien. Predovšetkým ide o zvýšenie plánovanej úrovne deficitu verejných financií z 3,2% HDP na 3,4% HDP bez vplyvu zavedenia druhého piliera. Po zohľadnení dopadov dôchodkovej reformy sa v roku 2005 očakáva úroveň deficitu 3,9% HDP. Týmto opatrením sa zabezpečí zvýšenie výdavkového limitu štátneho rozpočtu o 2,8 mld. Sk. Ministerstvo financií SR navrhuje zvýšiť limit kapitol vo Východiskách rozpočtu celkovo o 800 mil. Sk, pričom zvyšné 2 mld. Sk budú použité na posilnenie rezervy na prioritné projekty vlády.

Oproti pôvodnej verzii Návrhu východísk rozpočtu verejnej správy na roky 2005 až 2007 došlo k upresneniu očakávaných dopadov zavedenia druhého piliera v jednotlivých rokoch, ktoré pôvodne vychádzali z veľmi konzervatívnych predpokladov. MF SR po zreálnení týchto predpokladov očakáva vplyv druhého piliera na zhoršenie deficitu verejných financií v roku 2005 na úrovni 0,5% HDP a v rokoch 2006 a 2007 0,9% HDP.

V kapitole Ministerstva spravodlivosti sa navrhuje zvýšiť limit výdavkov na mzdy a platy o 45 909 tis. Sk a poistné vo výške 14 959 tis. Sk. Toto zvýšenie bude kompenzované poklesom výdavkov kategórie 630 tovary a služby v celkovej sume 60 868 tis. Sk. Celková úprava limitu kapitoly predstavuje zvýšenie o 100 mil. Sk, ktoré sa navrhuje z dôvodu očakávaného medziročného zvýšenia počtu väzňov o 1 200 (+13,2%) na 10 330 osôb.

Na zlepšenie odmeňovania zamestnancov v regionálnom školstve sa v kapitolách Ministerstva školstva a Súhrnný finančný vzťah zvyšuje celkový limit výdavkov o 200 mil. Sk, pričom 158 787 tis. Sk je zabezpečených v kapitole MŠ a 41 213 tis. Sk v SFV. 

Ministerstvu vnútra sa navrhuje zvýšiť limit výdavkov o 300 mil. Sk na zabezpečenie kapitálových výdavkov, ktoré vo Východiskách zaznamenali medziročne výrazný pokles.

Kapitole Ministerstva pôdohospodárstva sa navrhuje zvýšenie limitu o 200 mil. Sk v súvislosti so zabezpečením fungovania Poľnohospodárskej platobnej agentúry.

V kapitole Ministerstva kultúry sa navrhuje zvýšiť limit výdavkov o 170 mil. Sk na pokrytie zvýšenia platov duchovných o 30 %. Platové náležitosti duchovných sa riešili naposledy v roku 1997, čím sa zabezpečil priemerný plat duchovného na úrovni 8 600 Sk. Predmetným zvýšením limitu kapitoly sa vytvára priestor na zvýšenie ohodnotenia na úroveň 11 180 Sk. 

Úradu priemyselného vlastnípctva sa oproti pôvodnej verzii zvyšuje limit príjmov o 19 224 tis. Sk a limit výdavkov o 1 440 tis. Sk, čo vyplýva z realizovaného rozpočtového opatrenia v priebehu roka 2004 s dopadom aj na ďalšie roky. Výdavky slúžia na zvýšenie počtu zamestnancov Úradu vykonávajúcich rešeršné práce, z ktorých vyplývajú aj zvýšené príjmy kapitoly.

Z dôvodu legislatívnej zmeny (prijatie novely zákona č. 461/2003 Z.z. o sociálnom poistení s účinnosťou od 15. apríla 2004) sa čiastka 9 180 tis. Sk, určená na úhradu príplatkov za štátnu službu k dôchodku, presúva z kapitoly Úradu pre štátnu službu a rozpočtuje sa v kapitole Ministerstva práce, sociálnych vecí a rodiny.

Ostatné požiadavky rezortov budú diskutované v ďalšej etape prípravy rozpočtu verejnej správy na roky 2005 až 2007 a predpokladá sa, že budú pokryté z rezervy na prioritné projekty vlády.

Východiská rozpočtu verejnej správy na roky 2005 až 2007 boli vypracované na základe makroekonomických prognóz  z februára.  Vzhľadom na pozitívny vývoj ekonomiky, vrátane daňových príjmov a úrokových sadzieb, je možné očakávať istý pozitívny dopad aj na štátny rozpočet v rokoch 2005 až 2007. A to pravdepodobne najmä v oblasti zvýšenia daňových príjmov a zníženia výdavkov na obsluhu verejného dlhu. Presnejšia analýza a kvantifikácia bude vykonaná začiatkom júla, teda aj na základe vývoja za prvý polrok, v rámci pravidelnej aktualizácie makroekonomickej prognózy pred prípravou samotného návrhu rozpočtu verejnej správy.  Už teraz je však možné predpokladať zlepšenie bilancie o približne 1,2 mld. Sk. To by znamenalo, že pri dodržaní schodku verejných financií na úrovni 3,4% HDP bude možné na vládne priority vyčleniť 11,2 mld. Sk.